Jan Ø. Jørgensen udraderede sidste års DM-finalist Rune Ulsing med 21-11 21-12 i lørdagens semifinale. Dermed er den topseedede Jan Ø. Jørgensen klar til DM-finalen søndag. Her møder han stortalentet Viktor Axelsen, som havde visse problemer i sin semifinale. Han vandt efter to tætte sæt med 22-20 21-18 over Hans-Kristian Vittinghus. Jan Ø. Jørgensen og Viktor Axelsen skal søndag eftermiddag kæmpe om DM-titlen, som er ledig efter at den 10-dobbelte danske mester Peter Gade har meldt afbud til mesterskaberne.

Referat:
Den 24-årige aalborgenser Jan Ø. Jørgensen er klar til at tage sin første DM-titel efter en knusende sejr i semifinale.